Document ID: 32004L0019

Komisijos direktyva 2004/19/EB
2004 m. kovo 1 d.
iš dalies keičianti Direktyvą 2002/72/EB dėl plastikinių medžiagų ir gaminių, galinčių liestis su maisto produktais
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1988 m. gruodžio 21 d. Tarybos direktyvą 89/109/EEB dėl valstybių narių įstatymų, susijusių su medžiagomis ir gaminiais, galinčiais liestis su maisto produktais, suderinimo [1], ypač į jos 3 straipsnį,
pasikonsultavusi su Europos maisto saugos tarnyba,
kadangi:
(1) Komisijos direktyva 2002/72/EB [2] nustato taisykles, taikomas plastikinėmis medžiagomis ir gaminiams, galintiems liestis su maisto produktais.
(2) Direktyva 2002/72/EB sudarytas monomerų ir kitų pradinių medžiagų, kurios gali būti naudojamos plastikinių medžiagų ir gaminių gamybai, sąrašas. Remiantis nauja informacija, į tos direktyvos Bendrijoje leidžiamų naudoti medžiagų sąrašą reikėtų įtraukti tam tikrus monomerus, kuriuos laikinai leidžiama naudoti nacionaliniu lygiu, ir naujus monomerus.
(3) Direktyvoje 2002/72/EB taip pat pateiktas nebaigtinis priedų, kurie gali būti naudojami plastikinių medžiagų ir gaminių gamybai, sąrašas. Tą sąrašą reikėtų iš dalies pakeisti, kad į jį būtų įtraukti kiti priedai, kuriuos įvertino Europos maisto saugos tarnyba (toliau - Tarnyba).
(4) Remiantis turima nauja informacija, reikėtų iš dalies pakeisti Bendrijos lygiu jau nustatytus tam tikroms medžiagoms taikomus apribojimus.
(5) Dabartinis priedų sąrašas yra nebaigtinis, kadangi jame nėra visų medžiagų, kurias pripažįsta viena ar kelios valstybės narės. Kol bus priimtas sprendimas dėl jų įtraukimo į Bendrijos sąrašą, šiuos priedus ir toliau reglamentuoja nacionaliniai įstatymai.
(6) Dabartinis priedų sąrašas turėtų tapti tiksliu sąrašu, kad būtų galima suderinti šių priedų naudojimą Bendrijoje. Reikėtų skirti pakankamai laiko duomenims apie priedus, kurie jau yra pateikti į rinką vienoje ar keliose valstybėse narėse, pateikti, kad Tarnyba galėtų atlikti jų saugos įvertinimą. Todėl šių duomenų pateikimo galutinė data turėtų būti 2006 m. gruodžio 31 d.
(7) Jei duomenys atitinka Tarnybos reikalavimus, turėtų būti įmanoma toliau naudoti tuos priedus pagal nacionalinę teisę iki bus atliktas jų įvertinimas. Jei duomenys neatitinka Tarnybos reikalavimų arba pateikiami vėliau nei 2006 m. gruodžio 31 d., šie priedai neturėtų būti įtraukti į pirmąjį tikslų sąrašą.
(8) Data, kurią priedų sąrašas turi tapti tiksliu sąrašu, turėtų būti nustatyta ne vėliau kaip 2007 m. gruodžio 31 d., kadangi neįmanoma žinoti priedų, apie kuriuos bus pateikti Tarnybos prašomi duomenys, skaičiaus. Ta data turėtų būti nustatyta atsižvelgiant į laiką, kurio Tarnybai reikės visoms laiku paduotoms paraiškoms įvertinti.
(9) Kai kurių medžiagų, naudojamų plastikinių medžiagų ir gaminių, galinčių liestis su maisto produktais, gamybai, taip pat tiesiogiai dedama į maisto produktus. Šios medžiagos neturėtų migruoti iš medžiagų ir gaminių į maisto produktus tokiais kiekiais, kurie galėtų viršyti atitinkamuose maisto produktus reglamentuojančiuose teisės aktuose arba šioje direktyvoje, atsižvelgiant į tai, kur nustatomas žemiausias apribojimas, nustatytas ribas. Bet kuriuo atveju šios medžiagos neturėtų migruoti iš medžiagų ar gaminių į maisto produktus tokiais kiekiais, kurie galutiname maisto produkte atlieka technologinę funkciją. Medžiagų ir gaminių, iš kurių šios medžiagos gali išsiskirti į maisto produktus, naudotojai turėtų būti tinkamai informuojami, kad jie galėtų laikytis kitų atitinkamų maisto produktus reglamentuojančių teisės aktų.
(10) Valstybės narės turėtų išlaikyti teisę nustatyti taisykles, taikomas medžiagoms, naudojamoms kaip aktyviai su maistu besiliečiančių medžiagų ir gaminių aktyvūs komponentai, kol bus priimtos Bendrijos nuostatos.
(11) Dėl to reikėtų atitinkamai iš dalies pakeisti Direktyvą 2002/72/EB.
(12) Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 2002/72/EB iš dalies keičiama taip:
1. 3 straipsnio 1 ir 2 dalys pakeičiamos taip:
"1. Tik šie monomerai ir kitos pradinės medžiagos, kurios yra išvardytos II priedo A skirsnyje, gali būti naudojamos plastikinių medžiagų ir gaminių gamybai taikant jame nurodytus apribojimus.
2. Nukrypstant nuo 1 dalies, monomerai ir kitos pradinės medžiagos, išvardytos II priedo B skirsnyje, gali būti naudojamos ne vėliau kaip iki 2004 m. gruodžio 31 d., kol bus pateiktas Europos maisto saugos tarnybos (toliau - "Tarnyba") įvertinimas."
2. 4 straipsnis pakeičiamas taip:
"4 straipsnis
1. Priedų, kurie gali būti naudojami gaminant plastikines medžiagas ir gaminius, sąrašas, taip pat jų naudojimo apribojimai ir (arba) specifikacijos yra pateiktas III priede.
Priedų sąrašas laikomas nebaigtiniu, kol Komisija pagal 4a straipsnį nusprendžia, kad jis tampa tiksliu Bendrijos leidžiamų naudoti priedų sąrašu, išskyrus visus kitus.
Ne vėliau kaip iki 2007 m. gruodžio 31 d. Komisija nustato datą, kurią tas sąrašas tampa tiksliu sąrašu.
2. Priedų, išvardytų III priedo B skirsnyje, specifinių migracijos lygių atitikties patikra naudojant D modelinį tirpalą arba pakaitinių tyrimų bandomąją terpę, kaip nustatyta Direktyvos 82/711/EEB 3 straipsnio 1 dalies antrojoje pastraipoje ir Direktyvos 85/572/EEB 1 straipsnyje, atliekama nuo 2006 m. liepos 1 d.
3. III priedo A ir B skirsniuose pateiktuose sąrašuose dar nėra šių priedų:
a) priedų, naudojamų tik:
- paviršiaus dangų, gautų iš dervų ar polimerintų produktų, kurie yra skysti, miltelių ar dispersijos pavidalo, pvz., lakų, politūros, dažų, gamybai,
- epoksidinės dervos gamybai,
- klijų ir sulipimo aktyvatorių gamybai,
- spaustuvinių dažų gamybai;
b) dažiklių;
c) tirpiklių."
3. Įterpiami šie 4a ir 4b straipsniai:
"4a straipsnis
1. 4 straipsnio 1 dalyje minimų medžiagų sąrašą bet kuriuo metu galima papildyti nauju priedu, kurio saugą įvertina Tarnyba.
2. Valstybės narės numato, kad asmuo, norintis į 4 straipsnio 1 dalyje minimą sąrašą įtraukti priedą, kuris jau yra pateiktas į rinką vienoje ar keliose valstybėse narėse, ne vėliau kaip iki 2006 m. gruodžio 31 d. Tarnybai pateikia duomenis, reikalingus jo saugai įvertinti.
Pateikdamas pašomus duomenis, pareiškėjas vadovaujasi "Europos maisto saugos tarnybos gairėmis, reglamentuojančiomis paraiškos dėl medžiagos, kuri bus naudojama su maisto produktais besiliečiančių medžiagų gamybai, saugos įvertinimo prieš leidžiant ją naudoti, pateikimą".
3. Jei, nagrinėdama 2 dalyje minimus duomenis, Tarnyba parpašo papildomos informacijos, toks priedas gali būti toliau naudojamas pagal nacionalinę teisę, kol Tarnyba pateikia nuomonę, jei ta informacija pateikiama laikantis Tarnybos nustatytų terminų.
4. Ne vėliau kaip iki 2007 m. gruodžio 31 d. Komisija sudaro laikiną priedų, kuriuos galima toliau naudoti po 2007 m. gruodžio 31 d. pagal nacionalinę teisę, kol Tarnyba juos įvertins, sąrašą.
5. Laikinas sąrašas papildomas priedu laikantis šių sąlygų:
a) priedą turi būti leidžiama naudoti vienoje ar keliose valstybėse narėse ne vėliau kaip 2006 m. gruodžio 31 d.;
b) 2 dalyje minimi duomenys apie tą priedą turi būti pateikti laikantis Tarnybos reikalavimų ne vėliau kaip 2006 m. gruodžio 31 d.
4b straipsnis
Nepažeisdamos Direktyvos 89/109/EEB 4 straipsnio, valstybės narės po 2006 m. gruodžio 31 d. gali neleisti naudoti 4 straipsnio 1 dalyje minimų priedų, kurių niekada neįvertino Maisto produktų mokslinis komitetas."
4. Įterpiamas šis 5a straipsnis:
"5a straipsnis
5. 4 straipsnyje minimi priedai, kuriuos leidžiama naudoti kaip maisto priedus pagal Tarybos direktyvą 89/107/EEB [3] arba kvapiąsias medžiagas pagal Tarybos direktyvą 88/388/EEB [4], nemigruoja į:
a) maisto produktus kiekiais, kurie galutiniuose maisto produktuose atlieka technologinę funkciją;
b) maisto produktus, kurių gamybai juos leidžiama naudoti kaip maisto priedus arba kvapiąsias medžiagas, kiekiais, viršijančiais Direktyvoje 89/107/EEB, Direktyvoje 88/388/EEB arba šios direktyvos 4 straipsnyje numatytus kiekius, atsižvelgiant į tuos, kurie yra mažesni;
c) maisto produktus, kurių gamybai jų neleidžiama naudoti kaip maisto priedus arba kvapiąsias medžiagas, kiekiais, viršijančiais šio direktyvos 4 straipsnyje nustatytus apribojimus.
2. Prekybos etapais, išskyrus mažmeninės prekybos etapus, prie plastikinių medžiagų ir gaminių, galinčių liestis su maisto produktais ir turinčių 1 dalyje minimų priedų, pridedamas rašytinis pareiškimas, kuriame nurodoma 9 straipsnio 1 dalies b punkte minima informacija.
3. Nukrypstant nuo 1 dalies, kai 1 dalies a punkte minimos medžiagos naudojamos kaip aktyviai su maistu besiliečiančių medžiagų ir gaminių aktyvūs komponentai, kol bus priimtos Bendrijos nuostatos, joms gali būti taikomos nacionalinės nuostatos."
5. 7 straipsnis pakeičiamas taip:
"7 straipsnis
Specifiniai migracijos lygiai, nurodyti II ir III priedų sąrašuose, išreiškiami mg/kg. Vis dėlto, šie lygiai išreiškiami mg/dm2 šiais atvejais:
a) gaminių, kurie yra talpyklos arba talpyklas atitinkantys gaminiai arba pripildyti tinkami gaminiai, kurių talpa mažesnė kaip 500 ml arba didesnė kaip 10 l;
b) lakštų, plėvelių arba kitų medžiagų ar gaminių, kurių negalima pripildyti arba kai neįmanoma nustatyti tokios medžiagos ar gaminio paviršiaus ploto ir su juo besiliečiančio maisto produkto kiekio santykio.
Šiais atvejais II ir III prieduose nustatyti lygiai, išreikšti mg/kg, norint juos išreikšti mg/dm2, dalijami iš sutartinio perskaičiavimo koeficiento 6."
6. 8 straipsnio 2 dalis pakeičiama taip:
"2. Specifinių migracijos lygių laikymosi patikra, numatyta 1 dalyje, neprivaloma, jei įvertinus bendrą migracijos vertę nustatoma, kad neviršijami toje dalyje minimi specifiniai migracijos lygiai."
7. 9 straipsnis iš dalies keičiamas taip:
a) 1 dalis pakeičiama taip:
"1. Prekybos etapais, išskyrus mažmeninės prekybos etapus, prie plastikinių medžiagų ir gaminių, galinčių liestis su maisto produktais, pridedamas rašytinis pareiškimas:
a) atitinkantis Direktyvos 89/109/EEB 6 straipsnio 5 dalį;
b) pateikiantis reikiamą informaciją apie medžiagas, kurioms taikomas su maisto produktais susijęs apribojimas, gauta remiantis eksperimentiniais duomenimis arba teoriniais jų specifinio migracijos lygio apskaičiavimais ir atitinkamais atvejais, grynumo kriterijais pagal Komisijos direktyvas 95/31/EB [5], 95/45/EB [6] ir 2002/82/EB [7], kad šių medžiagų ar gaminių naudotojas galėtų laikytis atitinkamų Bendrijos nuostatų arba, jei jų nėra - maisto produktams taikomų nacionalinių nuostatų."
b) 2 dalis išbraukiama.
8. II-VI priedai iš dalies keičiami pagal šios direktyvos I-V priedus.
2 straipsnis
1. Valstybės narės priima ir paskelbia nuostatas, kurios, įsigalioję ne vėliau kaip iki 2005 m. rugsėjo 1 d., įgyvendina šią direktyvą. Jos nedelsdamos pateikia Komisijai šių nuostatų tekstą ir šių nuostatų bei šios direktyvos koreliacinę lentelę.
Jos šias nuostatas taiko taip, kad:
a) nuo 2005 m. rugsėjo 1 d. būtų leidžiama prekiauti ir naudoti plastikines medžiagas ir gaminius, galinčius liestis su maisto produktais bei atitinkančius šią direktyvą;
b) nuo 2006 m. kovo 1 d. būtų draudžiama gaminti ir importuoti į Bendriją plastikines medžiagas ir gaminius, galinčius liestis su maisto produktais bei neatitinkančius šios direktyvos.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstą.
3 straipsnis
Ši direktyva įsigalioja 20 dieną nuo jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2004 m. kovo 1 d.

Labels: 0
3
17
1